32010D0171
L 075/28
SLUŽBENI LIST EUROPSKE UNIJE
ODLUKA KOMISIJE
od 22. ožujka 2010.
o izmjeni Priloga I. Odluci 2009/177/EZ u pogledu programa nadziranja za Irsku i Mađarsku i o statusu slobodno od bolesti za Irsku za određene bolesti akvatičnih životinja
(priopćena pod brojem dokumenta C(2010) 1625)
(Tekst značajan za EGP)
(2010/171/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (1), a posebno prvi podstavak njezinog članka 44. stavka 1. i članak 49. stavak 1.,
budući da:
(1)
Odlukom Komisije 2009/177/EZ od 31. listopada 2008. o provedbi Direktive Vijeća 2006/88/EZ s obzirom na programe nadziranja i iskorjenjivanja i na status država članica, zona i kompartmenta slobodno od bolesti (2) određuje se popis država članica, zona i kompartmenta na koje se primjenjuju odobreni programi nadziranja u pogledu jedne ili više neegzotičnih bolesti navedenih u dijelu II. Priloga IV. Direktivi 2006/88/EZ (neegzotične bolesti). Odlukom 2009/177/EZ također se određuje popis država članica, zona i kompartmenta koji su prijavljeni kao slobodni od jedne ili više navedenih bolesti.
(2)
Dijelom A Priloga I. Odluci 2009/177/EZ određuje se popis država članica, zona i kompartmenta na koje se primjenjuju odobreni programi nadziranja, a dijelom C tog Priloga određuje se popis država članica, zona i kompartmenta koji su prijavljeni kao slobodni od jedne ili više neegzotičnih bolesti.
(3)
Irska i Mađarska dostavile su Komisiji zahtjeve za odobrenje višegodišnjih programa nadziranja u pogledu Koi herpes viroze (KHV). Ti programi sukladni su sa zahtjevima za odobrenje utvrđenim u Direktivi 2006/88/EZ i Odluci 2009/177/EZ. Prema tome, trebali bi biti odobreni i uvršteni na popis u dijelu A Priloga I. Odluci 2009/177/EZ.
(4)
Čitavo državno područje Irske osim otoka Cape Clear trenutačno je na popisu navedenom u dijelu C Priloga I. Odluci 2009/177/EZ prijavljen kao slobodan od virusne hemoragijske septikemije (VHS). Irska je Komisiji dostavila izjavu o prijavljivanju statusa slobodno od bolesti za otok Cape Clear. Ta izjava dodana je na dnevni red sastanka Stalnog odbora za prehrambeni lanac i zdravlje životinja za dan 12. siječnja 2010. Izjava je sukladna zahtjevima za izjave o prijavljivanju statusa slobodno od bolesti utvrđenim u Direktivi 2006/88/EZ i Odluci 2009/177/EZ. U skladu s tim, čitavo državno područje Irske trebalo bi prijaviti kao slobodno od VHS. Dio C Priloga I. Odluci 2009/177/EZ trebalo bi na odgovarajući način izmijeniti.
(5)
Odluku 2009/177/EZ bi stoga trebalo na odgovarajući način izmijeniti.
(6)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog I. Odluci 2009/177/EZ mijenja se u skladu s Prilogom ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 22. ožujka 2010.